Oud-Bok Kayser se gewig agter OP o.20-span | Netwerk24
Deur Michael Green 27 April 2021 22:00
Die oud-Springbok Deon Kayser is een van 'n paar kenners wat help om die Oostelike Provinsie se o.20-rugbyspan vir die komende seisoen te slyp.
Ryan Felix, die OP-Olifantjies se hoofafrigter, sê hy het Kayser gevra om na die spelers se vaardighede te kyk.
"Ek toets tans sowat 80 spelers se fiksheid. Deon, Alan Miles en Pedro Somerset help my om die spelers deur te kyk en te beoordeel," sê Felix.
Deon Kayser, wat voorheen by die Haaie se Akademie as breier betrokke was. Foto: Gallo Images
Ryan Felix, die OP se o.20-afrigter. Foto: Michael Green
Kayser was voorheen as breier by die Haaie se Akademie betrokke en was ook 'n kandidaat om die OP se senior span te brei voordat Peter de Villiers aangestel is.
Miles is 'n voormalige rugbyhoof van Grey High en Somerset is die huidige afrigter van die OP se Cravenweekspan.
Felix sê hy gooi die net wyd uit om die beste span bymekaar te kry.
Hy gesels glo ook met kenners soos Elrich van Vuuren, 'n voormalige Southern Kings-heelagter en deesdae 'n onderwyser by die Hoërskool Despatch.
Barend Pieterse, 'n hulpafrigter van die Madibaz, en Felix het glo ook gereeld kontak oor studentespelers.
"Ek het nog nie amptelike hulpafrigters nie. Wie ook al deur die unie goedgekeur word, sal eers later aangestel word," sê Felix.
Die o.20-reeks begin vroeg in Augustus. Felix hoop om voor dan proewe te hou en 'n paar vriendskaplike wedstryde te speel.